CELEX: C2006/048/79
Language: fi
Date: 2006-02-25 00:00:00
Title: Asia T-448/05: Kanne  16.12.2005  — Oxley Threads v. komissio

25.2.2006   
            
            
               FI
            
            
               Euroopan unionin virallinen lehti
            
            
               C 48/42
            
         Kanne 16.12.2005 — Oxley Threads v. komissio
   (Asia T-448/05)
   (2006/C 48/79)
   Oikeudenkäyntikieli: englanti
   Asianosaiset
   
      Kantaja: Oxley Threads Ltd (Ashton-Under-Lyne, Yhdistynyt kuningaskunta) (edustajat: barrister G. Peretz, solicitor M. Rees ja solicitor K. Vernon)
   
      Vastaaja: Euroopan yhteisöjen komissio
   Vaatimukset
   
               —
            
            
               EY:n perustamissopimuksen 81 artiklan ja ETA-sopimuksen 53 artiklan mukaisesta menettelystä asiassa 38.338 — PO/Lanka 14.9.2005 tehdyn komission päätöksen 2 artiklan b kohta on kumottava siltä osin kuin siinä määrätään kantajalle 1 271 miljoonan euron suuruinen sakko tai toissijaisesti sakon määrää on alennettava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio katsoi riidanalaisessa päätöksessä, että muiden yritysten mukana kantaja oli rikkonut EY 81 artiklaa ja ETA-sopimuksen 53 artiklaa, kun se oli osallisena sopimuksissa ja yhdenmukaistetuissa menettelytavoissa, joilla vaikutettiin teollisuustuotannossa käytettävän langan markkinoihin Euroopan talousalueella. Tämän seurauksena komissio määräsi kantajalle 1 271 miljoonan euron suuruisen sakon.
   Kantaja väittää riidanalaisesta päätöksestä nostamansa kanteen tueksi ensinnäkin, että komissio loukkasi yhdenvertaisen kohtelun periaatetta ja suhteellisuusperiaatetta sekä menetteli omien suuntaviivojensa vastaisesti, kun se vahvisti sakon perusmäärän ottamatta huomioon sitä, että toisin kuin muut osallistujat, kantaja on pieni ja keskisuuri yritys ja millä perusteella tahansa mitattuna paljon pienempi kuin muut osallistujat. Kantajan mukaan komissio vahvisti sille saman perusmäärän kuin kahdelle muulle osallistujalle, jotka ovat kokonaisliikevaihdon perusteella 71 kertaa suurempia kuin kantaja. Tältä osin kantaja katsoo myös, että komissio ei ottanut huomioon sitä huomattavan suhteetonta vaikutusta, jonka tällä sakolla voitiin olettaa olevan, eikä sitä, että rikkomusten tapahtuma-aikaan kantaja oli vasta alkamassa saamaan merkittävän aseman teollisuustuotannossa käytettävän langan toimittajana Euroopan talousalueella Yhdistyneen kuningaskunnan ulkopuolella. Lisäksi kantaja väittää, että komission omien toteamusten ja todisteiden mukaan kantajan osallistumisella kartelliin oli vähemmän merkitystä, ja se vaikutti vähemmän kilpailuun kuin muiden kyseessä olevien yritysten osallistuminen, ja erityisesti niiden kahden yrityksen, joille määrättiin samansuuruinen sakon perusmäärä.
   Kantaja väittää myös, että komissio loukkasi perusteluvelvollisuuttaan asianmukaista perusmäärää arvioidessaan, että se menetteli omien suuntaviivojensa vastaisesti ja teki ilmeisen arviointivirheen, kun se ei ottanut asianmukaisesti huomioon kantajan alttiutta yhteistyöhön, ja että se menetteli omien suuntaviivojensa vastaisesti, loukkasi yhdenvertaisen kohtelun periaatetta ja teki ilmeisen arviointivirheen luokitellessaan kyseessä olevan kartellin erittäin vakavaksi rikkomiseksi.